title: Regulamentul de punere în aplicare (UE) 2018/520 al Comisiei din 28 martie 2018 de modificare a Regulamentului (UE) nr. 37/2010 în vederea clasificării substanței solvent nafta, ușor aromatic, în ceea ce privește limita maximă de reziduuri (Text cu relevanță pentru SEE. )

text:
               3.4.2018

               RO

               Jurnalul Oficial al Uniunii Europene

               L 87/9

         REGULAMENTUL DE PUNERE ÎN APLICARE (UE) 2018/520 AL COMISIEI
   din 28 martie 2018
   de modificare a Regulamentului (UE) nr. 37/2010 în vederea clasificării substanței solvent nafta, ușor aromatic, în ceea ce privește limita maximă de reziduuri
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 470/2009 al Parlamentului European și al Consiliului din 6 mai 2009 de stabilire a procedurilor comunitare în vederea stabilirii limitelor de reziduuri ale substanțelor farmacologic active din alimentele de origine animală, de abrogare a Regulamentului (CEE) nr. 2377/90 al Consiliului și de modificare a Directivei 2001/82/CE a Parlamentului European și a Consiliului și a Regulamentului (CE) nr. 726/2004 al Parlamentului European și al Consiliului (1), în special articolul 14 coroborat cu articolul 17,
   având în vedere avizul Agenției Europene pentru Medicamente formulat de Comitetul pentru medicamente de uz veterinar,
   întrucât:

               (1)

               Articolul 17 din Regulamentul (CE) nr. 470/2009 prevede că limita maximă de reziduuri (LMR) pentru substanțele farmacologic active destinate utilizării în Uniune în medicamentele de uz veterinar pentru animalele de la care se obțin produse alimentare sau în produsele biocide folosite în zootehnie se stabilește printr-un regulament.

               (2)

               Tabelul 1 din anexa la Regulamentul (UE) nr. 37/2010 al Comisiei (2) stabilește substanțele farmacologic active și clasificarea acestora în ceea ce privește LMR în produsele alimentare de origine animală.

               (3)

               Substanța solvent nafta, ușor aromatic, nu este inclusă în tabelul respectiv.

               (4)

               O cerere de stabilire a LMR-urilor pentru substanța solvent nafta, ușor aromatic, în toate speciile de la care se obțin alimente a fost înaintată Agenției Europene pentru Medicamente (denumită în continuare „EMA”).

               (5)

               EMA, pe baza avizului formulat de Comitetul pentru medicamente de uz veterinar, a recomandat că stabilirea unei LMR pentru substanța solvent nafta, ușor aromatic, în toate speciile de la care se obțin alimente nu este necesară pentru protecția sănătății umane.

               (6)

               În conformitate cu articolul 5 din Regulamentul (CE) nr. 470/2009, EMA trebuie să ia în considerare utilizarea de LMR stabilite pentru o substanță farmacologic activă într-un anumit produs alimentar pentru un alt produs alimentar obținut de la aceeași specie, sau de LMR stabilite pentru o substanță farmacologic activă într-una sau mai multe specii, pentru alte specii.

               (7)

               EMA a considerat că extrapolarea clasificării „nu este necesară nicio LMR” pentru substanța solvent nafta, ușor aromatic, nu se aplică, deoarece recomandarea se referă la toate speciile producătoare de alimente.

               (8)

               Prin urmare, Regulamentul (UE) nr. 37/2010 ar trebui modificat în consecință.

               (9)

               Măsurile prevăzute în prezentul regulament sunt conforme cu avizul Comitetului permanent pentru medicamente de uz veterinar,

         ADOPTĂ PREZENTUL REGULAMENT:
   Articolul 1
   Anexa la Regulamentul (UE) nr. 37/2010 se modifică în conformitate cu anexa la prezentul regulament.
   Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 28 martie 2018.

            Pentru Comisie

            Președintele

         Jean-Claude JUNCKER

      (1)  JO L 152, 16.6.2009, p. 11.

      (2)  Regulamentul (UE) nr. 37/2010 al Comisiei din 22 decembrie 2009 privind substanțele active din punct de vedere farmacologic și clasificarea lor în funcție de limitele reziduale maxime din produsele alimentare de origine animală (JO L 15, 20.1.2010, p. 1).

      ANEXĂ
      În anexa la Regulamentul (UE) nr. 37/2010, tabelul 1, se introduce o rubrică pentru substanța următoare, în ordine alfabetică:

                     Substanță farmacologic activă

                     Reziduu marker

                     Specie animală

                     LMR

                     Țesuturi țintă

                     Alte dispoziții [conform articolului 14 alineatul (7) din Regulamentul (CE) nr. 470/2009]

                     Clasificare terapeutică

                     „solvent nafta ușor aromatic, cu o concentrație de cumen de maximum 2,5 % și o concentrație de benzen de maximum 0,0002 % din greutate

                     NU SE APLICĂ

                     Toate speciile de la care se obțin alimente

                     Nu este necesară nicio LMR

                     NU SE APLICĂ

                     Numai pentru uz cutanat.
                     Numai la volum de maximum 15 μl solvent nafta/kg greutate corporală

                     NICIO MENȚIUNE”


title: Regulamentul de punere în aplicare (UE) 2018/523 al Comisiei din 28 martie 2018 de modificare a Regulamentului (UE) nr. 37/2010 în vederea clasificării substanței fluazuron în ceea ce privește limita maximă de reziduuri (Text cu relevanță pentru SEE. )

text:
               4.4.2018

               RO

               Jurnalul Oficial al Uniunii Europene

               L 88/1

         REGULAMENTUL DE PUNERE ÎN APLICARE (UE) 2018/523 AL COMISIEI
   din 28 martie 2018
   de modificare a Regulamentului (UE) nr. 37/2010 în vederea clasificării substanței fluazuron în ceea ce privește limita maximă de reziduuri
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 470/2009 al Parlamentului European și al Consiliului din 6 mai 2009 de stabilire a procedurilor comunitare în vederea stabilirii limitelor de reziduuri ale substanțelor farmacologic active din alimentele de origine animală, de abrogare a Regulamentului (CEE) nr. 2377/90 al Consiliului și de modificare a Directivei 2001/82/CE a Parlamentului European și a Consiliului și a Regulamentului (CE) nr. 726/2004 al Parlamentului European și al Consiliului (1), în special articolul 14 coroborat cu articolul 17,
   având în vedere avizul Agenției Europene pentru Medicamente formulat de Comitetul pentru medicamente de uz veterinar,
   întrucât:

               (1)

               Articolul 17 din Regulamentul (CE) nr. 470/2009 prevede că limita maximă de reziduuri (LMR) pentru substanțele farmacologic active destinate utilizării în Uniune în medicamentele de uz veterinar pentru animalele de la care se obțin produse alimentare sau în produsele biocide folosite în zootehnie se stabilește printr-un regulament.

               (2)

               Tabelul 1 din anexa la Regulamentul (UE) nr. 37/2010 al Comisiei (2) stabilește substanțele farmacologic active și clasificarea acestora în funcție de LMR din produsele alimentare de origine animală.

               (3)

               Fluazuronul figurează deja în tabelul respectiv ca substanță permisă, la bovine, în mușchi, țesutul adipos, ficat și rinichi, cu excepția animalelor de la care se obține lapte pentru consumul uman.

               (4)

               Agenția Europeană pentru Medicamente (EMA) a primit o cerere de extindere a rubricii existente referitoare la fluazuron la peștii cu înotătoare.

               (5)

               Pe baza avizului emis de Comitetul pentru medicamente de uz veterinar, EMA a recomandat stabilirea unei LMR pentru fluazuron la peștii cu înotătoare.

               (6)

               În conformitate cu articolul 5 din Regulamentul (CE) nr. 470/2009, EMA trebuie să ia în considerare utilizarea LMR stabilite pentru substanțele farmacologic active într-un produs alimentar anume pentru alte alimente derivate din aceeași specie sau a LMR stabilite pentru o substanță farmacologic activă într-una sau mai multe specii, pentru alte specii.

               (7)

               EMA a considerat că extrapolarea rubricii referitoare la fluazuron la țesuturile tuturor rumegătoarelor cu excepția ovinelor și la laptele de bovine este adecvată.

               (8)

               Prin urmare, Regulamentul (UE) nr. 37/2010 ar trebui modificat în consecință.

               (9)

               Este necesar să se acorde părților interesate o perioadă rezonabilă de timp pentru a lua măsurile care pot fi necesare pentru a respecta noua LMR.

               (10)

               Măsurile prevăzute în prezentul regulament sunt conforme cu avizul Comitetului permanent pentru medicamente de uz veterinar,

         ADOPTĂ PREZENTUL REGULAMENT:
   Articolul 1
   Anexa la Regulamentul (UE) nr. 37/2010 se modifică în conformitate cu anexa la prezentul regulament.
   Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   Se aplică de la 3 iunie 2018.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 28 martie 2018.

            Pentru Comisie

            Președintele

         Jean-Claude JUNCKER

      (1)  JO L 152, 16.6.2009, p. 11.

      (2)  Regulamentul (UE) nr. 37/2010 al Comisiei din 22 decembrie 2009 privind substanțele active din punct de vedere farmacologic și clasificarea lor în funcție de limitele reziduale maxime din produsele alimentare de origine animală (JO L 15, 20.1.2010, p. 1).

      ANEXĂ
      În tabelul 1 din anexa la Regulamentul (UE) nr. 37/2010, rubrica corespunzătoare substanței „fluazuron” se înlocuiește cu următorul text:

                     Substanță farmacologic activă

                     Reziduu marker

                     Specie animală

                     LMR

                     Țesuturi țintă

                     Alte dispoziții [conform articolului 14 alineatul (7) din Regulamentul (CE) nr. 470/2009]

                     Clasificare terapeutică

                     „Fluazuron

                     Fluazuron

                     Toate rumegătoarele cu excepția bovinelor și a ovinelor

                     200 μg/kg

                     Mușchi

                     Nu se utilizează la animalele de la care se obține lapte pentru consumul uman

                     Agenți antiparazitari/Agenți cu acțiune împotriva ectoparaziților”

                     7 000  μg/kg

                     Țesut adipos

                     500 μg/kg

                     Ficat

                     500 μg/kg

                     Rinichi

                     Bovine

                     200 μg/kg

                     Mușchi

                     NICIO MENȚIUNE

                     7 000  μg/kg

                     Țesut adipos

                     500 μg/kg

                     Ficat

                     500 μg/kg

                     Rinichi

                     200 μg/kg

                     Lapte

                     Pești cu înotătoare

                     200 μg/kg

                     Mușchi și piele în proporții naturale

                     NICIO MENȚIUNE


title: Regulamentul de punere în aplicare (UE) 2018/613 al Comisiei din 20 aprilie 2018 de aprobare a PHMB (1415; 4.7) ca substanță activă existentă destinată utilizării în produsele biocide aparținând tipurilor de produs 1, 2 și 4 (Text cu relevanță pentru SEE. )

text:
               23.4.2018

               RO

               Jurnalul Oficial al Uniunii Europene

               L 102/1

         REGULAMENTUL DE PUNERE ÎN APLICARE (UE) 2018/613 AL COMISIEI
   din 20 aprilie 2018
   de aprobare a PHMB (1415; 4.7) ca substanță activă existentă destinată utilizării în produsele biocide aparținând tipurilor de produs 1, 2 și 4
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 528/2012 al Parlamentului European și al Consiliului din 22 mai 2012 privind punerea la dispoziție pe piață și utilizarea produselor biocide (1), în special articolul 89 alineatul (1) al treilea paragraf,
   întrucât:

               (1)

               Regulamentul delegat (UE) nr. 1062/2014 al Comisiei (2) stabilește o listă a substanțelor active existente care urmează să fie evaluate în vederea unei eventuale aprobări pentru utilizare în produse biocide. Această listă include substanța PHMB (1415; 4.7).

               (2)

               PHMB (1415; 4.7) a fost evaluat în vederea utilizării în produse din tipul de produs 2 (dezinfectante și algicide care nu sunt destinate aplicării directe la oameni sau animale) și din tipul de produs 4 (dezinfectanți pentru suprafețele în contact cu produsele alimentare sau hrana pentru animale), astfel cum sunt descrise în anexa V la Regulamentul (UE) nr. 528/2012.

               (3)

               Franța a fost desemnată autoritate competentă responsabilă de evaluare și a prezentat rapoartele de evaluare împreună cu recomandările sale la 13 decembrie 2016.

               (4)

               În conformitate cu articolul 7 alineatul (2) din Regulamentul delegat (UE) nr. 1062/2014, avizele Agenției Europene pentru Produse Chimice au fost formulate la 4 octombrie 2017 de către Comitetul pentru produse biocide, ținându-se seama de concluziile autorității competente responsabile cu evaluarea.

               (5)

               Potrivit respectivelor avize, este de așteptat ca produsele biocide din tipurile de produs 2 și 4 și care conțin PHMB (1415; 4.7) să îndeplinească criteriile prevăzute la articolul 19 alineatul (1) litera (b) din Regulamentul (UE) nr. 528/2012, sub rezerva respectării anumitor specificații și condiții privind utilizarea lor.

               (6)

               Prin urmare, este adecvat să se aprobe utilizarea PHMB (1415; 4.7) în produsele biocide aparținând tipurilor de produs 2 și 4, sub rezerva respectării anumitor specificații și condiții.

               (7)

               Potrivit concluziilor avizelor, substanța PHMB (1415; 4.7) îndeplinește criteriile pentru a fi identificată ca substanță foarte persistentă (vP) și toxică (T) în conformitate cu anexa XIII la Regulamentul (CE) nr. 1907/2006 al Parlamentului European și al Consiliului (3). Prin urmare, substanța PHMB (1415; 4.7) îndeplinește condițiile prevăzute la articolul 10 alineatul (1) litera (d) din Regulamentul (UE) nr. 528/2012 și ar trebui să fie considerată susceptibilă de înlocuire.

               (8)

               În conformitate cu articolul 10 alineatul (4) din regulamentul menționat, aprobarea unei substanțe active susceptibile de înlocuire se efectuează pentru o perioadă de maximum 7 ani.

               (9)

               În ceea ce privește utilizarea în tipul de produs 4, evaluarea nu a abordat încorporarea produselor biocide care conțin PHMB (1415; 4.7) în materialele și obiectele destinate să vină în contact, direct sau indirect, cu produsele alimentare în sensul articolului 1 alineatul (1) din Regulamentul (CE) nr. 1935/2004 al Parlamentului European și al Consiliului (4). Pentru astfel de materiale poate fi necesară stabilirea unor limite specifice privind migrarea în alimente, astfel cum se menționează la articolul 5 alineatul (1) litera (e) din Regulamentul (CE) nr. 1935/2004. Prin urmare, aprobarea nu ar trebui să includă această utilizare, cu excepția cazului în care Comisia a stabilit astfel de limite sau s-a stabilit în temeiul regulamentului respectiv că astfel de limite nu sunt necesare.

               (10)

               Întrucât substanța PHMB (1415; 4.7) îndeplinește criteriile pentru a fi considerată foarte persistentă (vP) în conformitate cu anexa XIII la Regulamentul (CE) nr. 1907/2006, articolele tratate care au fost tratate cu sau care conțin PHMB (1415; 4.7) ar trebui să fie etichetate în mod corespunzător atunci când sunt introduse pe piață.

               (11)

               Ar trebui să se permită trecerea unei perioade de timp rezonabile până la aprobarea unei substanțe active, pentru a permite părților interesate să se pregătească în vederea îndeplinirii noilor cerințe.

               (12)

               Măsurile prevăzute în prezentul regulament sunt conforme cu avizul Comitetului permanent pentru produse biocide,

         ADOPTĂ PREZENTUL REGULAMENT:
   Articolul 1
   PHMB (1415; 4.7) se aprobă pentru a fi utilizat ca substanță activă în produsele biocide aparținând tipurilor de produs 2 și 4, sub rezerva respectării specificațiilor și a condițiilor prevăzute în anexă.
   Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 20 aprilie 2018.

            Pentru Comisie

            Președintele

         Jean-Claude JUNCKER

      (1)  JO L 167, 27.6.2012, p. 1.

      (2)  Regulamentul delegat (UE) nr. 1062/2014 al Comisiei din 4 august 2014 privind programul de lucru pentru examinarea sistematică a tuturor substanțelor active existente conținute de produsele biocide, menționat în Regulamentul (UE) nr. 528/2012 al Parlamentului European și al Consiliului (JO L 294, 10.10.2014, p. 1).

      (3)  Regulamentul (CE) nr. 1907/2006 al Parlamentului European și al Consiliului din 18 decembrie 2006 privind înregistrarea, evaluarea, autorizarea și restricționarea substanțelor chimice (REACH), de înființare a Agenției Europene pentru Produse Chimice, de modificare a Directivei 1999/45/CE și de abrogare a Regulamentului (CEE) nr. 793/93 al Consiliului și a Regulamentului (CE) nr. 1488/94 al Comisiei, precum și a Directivei 76/769/CEE a Consiliului și a Directivelor 91/155/CEE, 93/67/CEE, 93/105/CE și 2000/21/CE ale Comisiei (JO L 396, 30.12.2006, p. 1).

      (4)  Regulamentul (CE) nr. 1935/2004 al Parlamentului European și al Consiliului din 27 octombrie 2004 privind materialele și obiectele destinate să vină în contact cu produsele alimentare și de abrogare a Directivelor 80/590/CEE și 89/109/CEE (JO L 338, 13.11.2004, p. 4).

      ANEXĂ

                  Denumire comună

                  Denumire IUPAC
                  Numere de identificare

                  Gradul minim de puritate a substanței active (1)

                  Data aprobării

                  Data de expirare a aprobării

                  Tip de produs

                  Condiții specifice

                  PHMB (1415; 4.7) [hidroclorură de polihexametilen biguanidă cu o masă moleculară medie numerică (Mn) de 1415 și o polidispersie medie (PDI) de 4.7]

                  Denumire IUPAC:
                  CoPoli(bisiminoimidocarbonil, hidroclorură de hexametilen), (iminoimidocarbonil, hidroclorură de hexametilen)
                  Nr. CE: nu este disponibil
                  Nr. CAS: 32289-58-0 și 1802181-67-4

                  943 g/kg (specificație calculată pe bază de greutate uscată).
                  Substanța activă, astfel cum este rezultată din procesul de fabricație, este o soluție apoasă de 20 % G/G de PHMB (1415; 4.7)

                  1 noiembrie 2019

                  31 octombrie 2026

                  2

                  PHMB (1415; 4.7) este considerată susceptibilă de înlocuire în conformitate cu articolul 10 alineatul (1) litera (d) din Regulamentul (UE) nr. 528/2012.
                  Autorizarea produselor biocide este supusă următoarelor condiții:

                              1.

                              Evaluarea produsului acordă o atenție deosebită expunerilor, riscurilor și eficacității aferente oricăror utilizări care fac obiectul unei cereri de autorizare, dar care nu sunt abordate în evaluarea efectuată la nivelul Uniunii a riscurilor determinate de substanța activă.

                              2.

                              Având în vedere riscurile identificate pentru utilizările evaluate, în cadrul evaluării produsului se acordă o atenție deosebită:

                                          (a)

                                          utilizatorilor profesionali;

                                          (b)

                                          utilizatorilor neprofesionali;

                                          (c)

                                          expunerii secundare a publicului larg și a copiilor de vârstă mică;

                                          (d)

                                          mediului: apelor de suprafață, sedimentelor și solului.

                        Introducerea pe piață a articolelor tratate este supusă următoarei condiții:
                  Persoana responsabilă de introducerea pe piață a articolului care a fost tratat cu sau care conține PHMB (1415; 4.7) se asigură că eticheta acestui articol tratat oferă informațiile enumerate la articolul 58 alineatul (3) al doilea paragraf din Regulamentul (UE) nr. 528/2012

                  4

                  PHMB (1415; 4.7) este considerată susceptibilă de înlocuire în conformitate cu articolul 10 alineatul (1) litera (d) din Regulamentul (UE) nr. 528/2012.
                  Autorizarea produselor biocide este supusă următoarelor condiții:

                              1.

                              Evaluarea produsului acordă o atenție deosebită expunerilor, riscurilor și eficacității aferente oricăror utilizări care fac obiectul unei cereri de autorizare, dar care nu sunt abordate în evaluarea efectuată la nivelul Uniunii a riscurilor determinate de substanța activă.

                              2.

                              Având în vedere riscurile identificate pentru utilizările evaluate, în cadrul evaluării produsului se acordă o atenție deosebită:

                                          (a)

                                          utilizatorilor profesionali;

                                          (b)

                                          utilizatorilor neprofesionali;

                                          (c)

                                          expunerii secundare a publicului larg;

                                          (d)

                                          mediului: apelor de suprafață, sedimentelor și solului.

                              3.

                              Pentru produsele care pot lăsa reziduuri în alimente sau în hrana pentru animale, se verifică necesitatea de a stabili noi limite maxime pentru reziduuri (LMR) sau de a le modifica pe cele existente, în conformitate cu Regulamentul (CE) nr. 470/2009 al Parlamentului European și al Consiliului (2) sau cu Regulamentul (CE) nr. 396/2005 al Parlamentului European și al Consiliului (3), și se iau orice măsuri adecvate de atenuare a riscurilor pentru a se garanta că LMR aplicabile nu sunt depășite.

                              4.

                              Produsele nu se încorporează în materialele și obiectele destinate să vină în contact cu alimentele în sensul articolului 1 alineatul (1) din Regulamentul (CE) nr. 1935/2004, cu excepția cazului în care Comisia a stabilit limite specifice privind migrarea PHMB (1415; 4.7) în alimente sau s-a stabilit, în temeiul regulamentului respectiv, că astfel de limite nu sunt necesare.
                              Introducerea pe piață a articolelor tratate este supusă următoarei condiții:
                              Persoana responsabilă de introducerea pe piață a articolului care a fost tratat cu sau care conține PHMB (1415; 4.7) se asigură că eticheta acestui articol tratat oferă informațiile enumerate la articolul 58 alineatul (3) al doilea paragraf din Regulamentul (UE) nr. 528/2012

         (1)  Puritatea indicată în această coloană a fost gradul minim de puritate a substanței active evaluate. Substanța activă din produsul introdus pe piață poate avea o puritate egală sau diferită dacă s-a demonstrat că este echivalentă din punct de vedere tehnic cu substanța activă evaluată.

         (2)  Regulamentul (CE) nr. 470/2009 al Parlamentului European și al Consiliului din 6 mai 2009 de stabilire a procedurilor comunitare în vederea stabilirii limitelor de reziduuri ale substanțelor farmacologic active din alimentele de origine animală, de abrogare a Regulamentului (CEE) nr. 2377/90 al Consiliului și de modificare a Directivei 2001/82/CE a Parlamentului European și a Consiliului și a Regulamentului (CE) nr. 726/2004 al Parlamentului European și al Consiliului (JO L 152, 16.6.2009, p. 11).

         (3)  Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE (JO L 70, 16.3.2005, p. 1).


title: Regulamentul de punere în aplicare (UE) 2018/671 al Comisiei din 2 mai 2018 de supunere la înregistrare a importurilor de biciclete electrice originare din Republica Populară Chineză

text:
               3.5.2018

               RO

               Jurnalul Oficial al Uniunii Europene

               L 113/4

         REGULAMENTUL DE PUNERE ÎN APLICARE (UE) 2018/671 AL COMISIEI
   din 2 mai 2018
   de supunere la înregistrare a importurilor de biciclete electrice originare din Republica Populară Chineză
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) 2016/1036 al Parlamentului European și al Consiliului din 8 iunie 2016 privind protecția împotriva importurilor care fac obiectul unui dumping din partea țărilor care nu sunt membre ale Uniunii Europene (1) (denumit în continuare „regulamentul antidumping de bază”), în special articolul 14 alineatul (5),
   având în vedere Regulamentul (UE) 2016/1037 al Parlamentului European și al Consiliului din 8 iunie 2016 privind protecția împotriva importurilor care fac obiectul unor subvenții din partea țărilor care nu sunt membre ale Uniunii Europene (2) (denumit în continuare „regulamentul antisubvenție de bază”), în special articolul 24 alineatul (5),
   după informarea statelor membre,
   întrucât:

               (1)

               La 20 octombrie 2017, Comisia Europeană (denumită în continuare „Comisia”) a anunțat, printr-un aviz publicat în Jurnalul Oficial al Uniunii Europene
                   (3) (denumit în continuare „avizul de deschidere AD”), deschiderea unei proceduri antidumping (denumită în continuare „procedura antidumping”) privind importurile în Uniune de biciclete electrice originare din Republica Populară Chineză (denumită în continuare „RPC”), în urma unei plângeri depuse la 8 septembrie 2017 de Asociația Europeană a Producătorilor de Biciclete (denumită în continuare „reclamantul” sau „EBMA”) în numele unor producători care reprezintă peste 25 % din producția totală de biciclete electrice a Uniunii.

               (2)

               La 21 decembrie 2017, Comisia a anunțat, printr-un aviz publicat în Jurnalul Oficial al Uniunii Europene
                   (4) (denumit în continuare „avizul de deschidere AS”), deschiderea unei proceduri antisubvenție (denumită în continuare „procedura antisubvenție”) privind importurile în Uniune de biciclete electrice originare din RPC, în urma unei plângeri depuse la 8 noiembrie 2017 de reclamant în numele unor producători care reprezintă peste 25 % din producția totală de biciclete electrice a Uniunii.

         1.   PRODUSUL ÎN CAUZĂ ȘI PRODUSUL SIMILAR

               (3)

               Produsul care face obiectul înregistrării (denumit în continuare „produsul în cauză”) pentru ambele proceduri este reprezentat de biciclete, cu pedalare asistată, cu un motor electric auxiliar, originare din RPC, încadrate în prezent la codurile NC 8711 60 10 și ex 8711 60 90 (codul TARIC 8711609010). Aceste coduri NC și TARIC sunt menționate doar cu titlu informativ.

         2.   CEREREA

               (4)

               Reclamantul a indicat în reclamațiile sale intenția sa de a solicita înregistrarea. La 31 ianuarie 2018, reclamantul a depus cereri de înregistrare în conformitate cu articolul 14 alineatul (5) din regulamentul antidumping de bază și cu articolul 24 alineatul (5) din regulamentul antisubvenție de bază. Reclamantul a solicitat ca importurile produsului în cauză să fie supuse înregistrării, astfel încât ulterior să poată fi aplicate măsuri împotriva respectivelor importuri, începând cu data înregistrării lor, în măsura în care toate condițiile prevăzute în regulamentul de bază sunt îndeplinite.

         3.   MOTIVE PENTRU ÎNREGISTRARE

               (5)

               În conformitate cu articolul 14 alineatul (5) din regulamentul antidumping de bază și cu articolul 24 alineatul (5) din regulamentul antisubvenție de bază, Comisia poate să dea instrucțiuni autorităților vamale în vederea adoptării măsurilor adecvate pentru a înregistra importurile, astfel încât ulterior să poată fi aplicate măsuri împotriva respectivelor importuri, începând cu data înregistrării lor, în măsura în care toate condițiile prevăzute în regulamentul de bază sunt îndeplinite. Importurile pot fi supuse înregistrării în urma unei cereri din partea industriei din Uniune care conține suficiente elemente de probă pentru a justifica o astfel de acțiune.

               (6)

               Potrivit reclamantului, înregistrarea este justificată deoarece produsul în cauză face obiectul unui dumping și al unei subvenții. Industria din Uniune înregistrează prejudicii importante cauzate de o creștere a importurilor la prețuri reduse care va submina efectele corective ale eventualelor taxe definitive, permițând constituirea de stocuri înainte de sezonul de vânzări 2018.

               (7)

               Comisia a examinat cererea în conformitate cu articolul 10 alineatul (4) din regulamentul antidumping de bază și cu articolul 16 alineatul (4) din regulamentul antisubvenție de bază.

               (8)

               Cu privire la partea din cerere care se referă la dumping, Comisia a verificat dacă importatorii erau conștienți sau ar fi trebuit să fie conștienți de dumping, în ceea ce privește amploarea acestuia și prejudiciul presupus sau stabilit. Ea a analizat, de asemenea, dacă s-a înregistrat o nouă creștere substanțială a importurilor care, ținând seama de perioada în care a avut loc, de volumul său și de alte circumstanțe, este de natură să compromită grav efectul corectiv al taxei antidumping definitive care trebuie să fie aplicată.

               (9)

               În ceea ce privește partea din cerere care se referă la subvenții, Comisia a verificat dacă există circumstanțe critice în care, pentru produsul subvenționat în cauză, prejudiciile dificil de remediat sunt cauzate de importuri masive, efectuate într-un timp relativ scurt, ale unui produs care beneficiază de subvenții care pot face obiectul unor măsuri compensatorii și dacă se consideră necesar să se impună retroactiv taxe compensatorii asupra acestor importuri, pentru a împiedica repetarea unui astfel de prejudiciu.

         3.1.   Cunoașterea de către importatori a situației privind dumpingul, a amplorii acestuia și a prejudiciului presupus

               (10)

               În ceea ce privește dumpingul, în acest stadiu, Comisia dispune de suficiente dovezi potrivit cărora importurile produsului în cauză originar din RPC fac obiectul unui dumping. În special, reclamantul a furnizat dovezi privind valoarea normală bazată pe prețurile de pe piața internă și pe alegerea Elveției în conformitate cu articolul 2 alineatul (7) din regulamentul antidumping de bază.

               (11)

               Dovezile referitoare la dumping se bazează pe comparația dintre valoarea normală astfel stabilită și prețul de export (la nivel franco fabrică) al produsului în cauză în momentul vânzării acestuia pentru export către Uniune. În ansamblu, și dată fiind proporția marjelor de dumping presupuse, cuprinse între 193 % și 430 %, aceste dovezi sunt suficiente în acest stadiu pentru a susține afirmația că producătorii-exportatori practică dumpingul.

               (12)

               Informațiile respective au fost incluse în avizul de deschidere pentru prezenta procedură din 20 octombrie 2017.

               (13)

               Giant, un producător-exportator având un importator afiliat, a afirmat că deschiderea unei anchete antidumping nu era suficientă pentru a stabili cunoașterea situației privind dumpingul.

               (14)

               Prin publicarea sa în Jurnalul Oficial al Uniunii Europene, avizul de deschidere este un document public, accesibil tuturor importatorilor. Mai mult, în calitate de părți interesate în cadrul anchetei, importatorii au acces la versiunea neconfidențială a plângerii. Prin urmare, Comisia a considerat că importatorii au fost conștienți sau ar fi trebuit să fie conștienți de practicile de dumping presupuse, de amploarea acestora și de prejudiciul presupus, cel târziu la momentul respectiv.

               (15)

               Aceeași parte interesată a susținut că nu este de așteptat ca un importator să aibă cunoștință de aplicarea articolului 2 alineatul (7) din regulamentul antidumping de bază și cu atât mai puțin să anticipeze valoarea normală pe baza căreia ar trebui evaluate prețurile chineze la exportul către Uniune.

               (16)

               Comisia a remarcat că aplicarea articolului 2 alineatul (7) din regulamentul antidumping de bază a fost menționată în reclamație și, de asemenea, în avizul de deschidere.

               (17)

               Plângerea a furnizat, de asemenea, suficiente dovezi privind prejudiciul presupus, indicând un declin puternic al cotei de piață a industriei din Uniune de la 42,5 % în 2014 la 28,6 % în perioada utilizată pentru plângere, niveluri reduse și în scădere ale rentabilității de la 3,4 % din cifra de afaceri în 2014 la 2,1 % în perioada utilizată pentru plângere, precum și calcule ale subcotării cuprinse între 153 % și 206 %.

               (18)

               Astfel, Comisia a concluzionat că a fost îndeplinit primul criteriu pentru înregistrare în ceea ce privește partea din cerere care se referă la dumping.

         3.2.   O nouă creștere substanțială a importurilor

               (19)

               Datele Eurostat nu permit o analiză completă a evoluției importurilor de biciclete electrice în Uniune. Într-adevăr, deși perioada de anchetă începe în octombrie 2016, aproximativ 99 % din importurile de biciclete electrice au fost clasificate până în ianuarie 2017 sub un cod NC care a inclus și alte produse.

               (20)

               În acest context, reclamantul a furnizat cifre detaliate pe baza datelor de export ale autorităților vamale chineze din ianuarie 2014 până în februarie 2018. Pe baza datelor prezentate de părțile interesate și a unei reconcilieri a statisticilor, Comisia a considerat că există o întârziere de două luni între exporturile din RPC și importurile în Uniune.

               (21)

               Prin urmare, în analiza sa, Comisia a considerat că datele autorităților vamale chineze privind exporturile au furnizat suficiente dovezi prima facie privind importurile în Uniune cu o întârziere de două luni pentru expediere. Astfel, pentru a determina volumul importurilor în cursul perioadei de anchetă (și anume, 1 octombrie 2016-30 septembrie 2017), Comisia a utilizat datele autorităților vamale chineze din perioada cuprinsă între august 2016 și iulie 2017.

               (22)

               Volumul exporturilor din RPC către Uniune a crescut cu 82 % în perioada cuprinsă între noiembrie 2017 și februarie 2018, în comparație cu perioada cuprinsă între noiembrie 2016 și februarie 2017. În plus, volumul mediu lunar al exporturilor din RPC către Uniune în perioada cuprinsă între noiembrie 2017 și februarie 2018 a fost cu 64 % mai mare decât volumul mediu lunar al importurilor în Uniune în cursul perioadei de anchetă. Comisia a considerat că aceste cifre au furnizat dovada unei creșteri substanțiale a importurilor.

               (23)

               Unii importatori neafiliați și societatea Giant au invocat faptul că datele brute privind exporturile chineze pe care s-a bazat reclamantul pentru sprijinirea cererii sale de înregistrare ar trebui să fie dezvăluite în dosarul neconfidențial pentru a se asigura fiabilitatea sursei și a datelor furnizate. Importatorii susțin că codurile utilizate nu au fost menționate și ar putea include alte produse.

               (24)

               Reclamantul a pus la dispoziția Comisiei statisticile detaliate utilizate în sprijinul cererii sale. Dezvăluirea acestor date ar încălca drepturile de autor. Cu toate acestea, reclamantul a pus la dispoziție, în versiunea neconfidențială a cererii, cifrele de export agregate lunare și anuale. Reclamantul a indicat, de asemenea, că sursa a fost reprezentată de autoritățile vamale chineze, a menționat codurile utilizate și și-a explicat metodologia pentru a exclude alte produse decât produsul în cauză. Ca atare, sursa era cunoscută și publică și contra cost. Mai mult, aceste cifre au fost coroborate pe larg de Eurostat pentru perioada disponibilă. Nicio altă parte interesată nu a propus cifre alternative sau o altă metodologie. În aceste împrejurări și având în vedere nivelul de dezvăluire a datelor agregate și a metodologiei cu privire la dosarul neconfidențial, Comisia consideră că datele comunicate nu servesc neapărat părții în cauză pentru a-și exercita drepturile la apărare. Prin urmare, argumentul a trebuit să fie respins.

               (25)

               În continuare, unii importatori neafiliați au afirmat că stocarea nu a fost posibilă din cauza perioadelor îndelungate între proiectare și livrare. În această privință, Comisia a considerat că intervalul de timp dintre proiectarea unei biciclete electrice și livrarea sa efectivă nu a împiedicat posibilitatea stocării unei biciclete electrice deja proiectate, luând în considerare, în special, informațiile conținute în plângere privind capacitățile neutilizate din RPC. Mai mult, elementele de probă statistice disponibile au sprijinit afirmația că a existat o creștere substanțială a importurilor. Prin urmare, argumentul a fost respins.

               (26)

               Unii importatori neafiliați și societatea Giant au negat faptul că creșterea exporturilor chineze a furnizat dovada unei creșteri substanțiale ulterioare a importurilor și au susținut faptul că aceasta a reflectat caracterul sezonier al vânzărilor de biciclete electrice. Comisia a considerat că o comparație pe bază anuală nu a fost influențată de efectele caracterului sezonier și a furnizat elemente de probă privind o creștere cu 82 % a volumului importurilor de la deschiderea procedurii. Prin urmare, argumentul a fost respins.

               (27)

               Societatea Giant a negat faptul că creșterea importurilor a fost substanțială și a afirmat că aceasta a fost inferioară sau conformă cu creșterea generală a cererii de biciclete electrice din Uniune. Giant a citat publicațiile Confederației industriei europene a bicicletelor („CONEBI”) care au estimat această creștere ca fiind de 22,2 % în 2016, în comparație cu 2015, și cele ale Asociației europene a producătorilor de biciclete („EBMA”, reclamantul) care au estimat o rată de creștere de 23 % pentru anul 2017, în comparație cu 2016. Giant a susținut că luna octombrie 2017 constituie punctul de plecare adecvat pentru evaluarea creșterii importurilor. Giant a calculat că, pe baza datelor Eurostat privind importurile, importurile lunare de biciclete electrice au crescut cu 8,7 % în perioada cuprinsă între octombrie 2017 și ianuarie 2018.

               (28)

               Comisia a remarcat că Giant a susținut că durata transportului între exporturile din RPC și importurile în Uniune a fost de „cel puțin una sau două luni”. Drept rezultat, importurile din octombrie 2017 au corespuns exporturilor din RPC efectuate în august 2017, înainte de deschiderea anchetei. În plus, volumul mediu lunar al exporturilor din RPC către Uniune în perioada cuprinsă între august 2017 și februarie 2018 a fost cu 36 % mai mare decât volumul mediu lunar al importurilor în Uniune în cursul perioadei de anchetă. Această rată de creștere nu ia în considerare creșterea foarte semnificativă a importurilor care a avut deja loc în cursul perioadei de anchetă și este, totuși, cu mult peste ratele de creștere ale cererii din 2016 și 2017 de pe piața Uniunii.

               (29)

               Prin urmare, Comisia a concluzionat că a fost îndeplinit și cel de-al doilea criteriu pentru înregistrare în ceea ce privește partea din cerere care se referă la dumping.

         3.3.   Compromiterea efectului corectiv al taxei

               (30)

               Comisia dispune de suficiente dovezi conform cărora un prejudiciu suplimentar ar fi cauzat de o creștere continuă a importurilor din RPC la prețuri în continuă scădere.

               (31)

               Astfel cum s-a stabilit în considerentele 19-29, există suficiente dovezi care indică o creștere substanțială a importurilor produsului în cauză.

               (32)

               În plus, există dovezi referitoare la o tendință de scădere a prețurilor de import ale produsului în cauză. Prețul mediu în EUR al importurilor din RPC către Uniune a fost, într-adevăr, cu 8 % mai mic în perioada cuprinsă între noiembrie 2017 și februarie 2018 decât în perioada cuprinsă între noiembrie 2016 și februarie 2017 și cu 7 % mai mic în comparație cu perioada de anchetă.

               (33)

               Împrejurări suplimentare arată că o creștere suplimentară substanțială a importurilor este susceptibilă de a submina în mod grav efectul corectiv al taxelor care trebuie aplicate. Într-adevăr, se poate presupune în mod rezonabil că importurile produsului în cauză ar putea crește în continuare înainte de adoptarea de eventuale măsuri provizorii, întrucât acestea din urmă ar interveni cel târziu în jurul datei de 20 iulie, ceea ce ar coincide cu sfârșitul sezonului de vânzare 2018 pentru bicicletele electrice.

               (34)

               Prin urmare, există probabilitatea ca o astfel de creștere suplimentară a importurilor după deschiderea anchetei, având în vedere perioada în care a avut loc, volumul său și alte împrejurări (cum ar fi capacitatea neutilizată din RPC și comportamentul în materie de prețuri al producătorilor-exportatori chinezi) să submineze în mod grav efectul corectiv al oricărei taxe definitive, cu excepția cazului în care o astfel de taxă ar fi aplicată retroactiv.

               (35)

               Prin urmare, Comisia a concluzionat că a fost îndeplinit și cel de-al treilea criteriu pentru înregistrare în ceea ce privește partea din cerere care se referă la dumping.

         3.4.   Prejudiciul, care este dificil de reparat, este cauzat de importurile masive ale unui produs subvenționat într-o perioadă scurtă de timp

               (36)

               În ceea ce privește subvenționarea, Comisia dispune de suficiente dovezi potrivit cărora importurile produsului în cauză originar din RPC fac obiectul unor subvenții. Presupuse subvenții consistă, între altele, din (i) transferul direct de fonduri și pasive, cum ar fi granturi, împrumuturi preferențiale, credite dirijate de către bănci deținute de stat și de către bănci private, precum și credite la export și garanții și asigurări la export; (ii) venituri publice nepercepute sau necolectate, de exemplu reduceri și scutiri ale impozitelor pe venit, reduceri tarifare la import, reduceri ale reținerilor la sursă și scutiri și reduceri de TVA; și (iii) furnizarea de către stat a materiilor prime, terenurilor și energiei pentru o remunerație mai mică decât cea corespunzătoare. Astfel de dovezi au fost puse la dispoziție în versiunea deschisă a plângerii și în memorandumul privind dovezile suficiente.

               (37)

               Se afirmă că regimurile menționate anterior reprezintă subvenții, deoarece acestea implică o contribuție financiară din partea guvernului RPC sau din partea altor autorități regionale (inclusiv organisme publice) și conferă un avantaj producătorilor-exportatori ai produsului în cauză. Se afirmă că aceste subvenții sunt condiționate de rezultatele la export și/sau de utilizarea produselor naționale în locul produselor importate și/sau se limitează la anumite sectoare și/sau anumite tipuri de întreprinderi și/sau anumite locații și, prin urmare, sunt specifice și pot face obiectul unor măsuri compensatorii.

               (38)

               Prin urmare, dovezile disponibile în acest stadiu arată că exporturile produsului în cauză beneficiază de subvenții care pot face obiectul unor măsuri compensatorii.

               (39)

               În plus, Comisia dispune de suficiente dovezi potrivit cărora practicile de subvenționare ale producătorilor-exportatori cauzează un prejudiciu important industriei din Uniune. În plângere și în observațiile ulterioare legate de cererile de înregistrare, dovezile referitoare la volumul importurilor arată o creștere masivă a importurilor, atât în valoare absolută, cât și în ceea ce privește cota de piață, în perioada cuprinsă între 2014 și perioada de anchetă, precum și în ultimele luni. În special, dovezile disponibile arată că volumul exporturilor produsului în cauză către Uniune efectuate de producătorii-exportatori chinezi a crescut de peste trei ori, de la 219 000 de unități la 703 000 de unități (+ 484 mii de unități), ceea ce a dus la o creștere importantă a cotei de piață, de la 19,2 % la 33 %. Mai mult, astfel cum s-a menționat în considerentul 22 de mai sus, aceeași tendință a continuat în perioada cuprinsă între noiembrie 2017 și februarie 2018. În ansamblu, dovezile arată că creșterea masivă a importurilor de biciclete electrice din RPC produce efecte negative semnificative asupra situației industriei din Uniune, inclusiv niveluri scăzute ale rentabilității. Dovezile privind factorii care determină prejudiciul prevăzuți la articolul 3 alineatul (5) din regulamentul antidumping de bază și la articolul 8 alineatul (4) din regulamentul antisubvenție de bază constau în datele conținute în plângeri și în observațiile ulterioare cu privire la înregistrare.

               (40)

               În plus, Comisia a evaluat, în acest stadiu, dacă prejudiciul suferit era greu de reparat. Odată ce furnizorii chinezi sunt integrați în liniile de aprovizionare ale clienților industriei din Uniune, aceștia din urmă pot fi reticenți să schimbe furnizorii în favoarea producătorilor din Uniune. În plus, este puțin probabil ca clienții industriei din Uniune să accepte prețurile mai mari practicate de industria din Uniune, chiar dacă, ipotetic, Comisia ar impune în viitor măsuri compensatorii fără efect retroactiv. O astfel de amenințare de pierdere permanentă a cotei de piață sau de venituri reduse constituie un prejudiciu care este greu de reparat.

         3.5.   Excluderea reapariției prejudiciului

               (41)

               În sfârșit, având în vedere datele menționate în considerentul 39 și considerațiile prezentate în considerentul 40, Comisia a apreciat că este necesar să pregătească potențiala instituire retroactivă de măsuri prin impunerea obligației de înregistrare pentru a preveni reapariția unui astfel de prejudiciu.

         4.   PROCEDURĂ

               (42)

               În consecință, Comisia a concluzionat că există suficiente dovezi pentru a justifica supunerea la înregistrare a importurilor produsului în cauză, în conformitate cu articolul 14 alineatul (5) din regulamentul antidumping de bază și cu articolul 24 alineatul (5) din regulamentul antisubvenție de bază.

               (43)

               Toate părțile interesate sunt invitate să își prezinte în scris punctele de vedere și să pună la dispoziție elemente de probă justificative. În plus, Comisia poate audia părțile interesate, cu condiția ca acestea să prezinte o cerere scrisă din care să reiasă că există motive speciale pentru care ar trebui să fie audiate.

         5.   ÎNREGISTRAREA

               (44)

               În conformitate cu articolul 14 alineatul (5) din regulamentul antidumping de bază și cu articolul 24 alineatul (5) din regulamentul antisubvenție de bază, importurile produsului în cauză ar trebui să facă obiectul unei înregistrări pentru a garanta că, în cazul în care anchetele ar avea ca rezultat constatări care ar conduce la instituirea unor taxe antidumping și/sau compensatorii și în cazul în care sunt îndeplinite condițiile necesare, taxele respective pot fi percepute retroactiv pentru importurile înregistrate, în conformitate cu dispozițiile legale aplicabile.

               (45)

               Orice taxă ulterioară va decurge din constatările anchetei antidumping și, respectiv, ale anchetei antisubvenții.

               (46)

               Conform afirmațiilor din plângerea prin care se solicită deschiderea unei anchete antidumping, se estimează o marjă de dumping medie de aproximativ 193 % până la 430 % și un nivel mediu de eliminare a prejudiciului de 189 % pentru produsul în cauză. Valoarea taxelor care ar putea fi achitate în viitor este stabilită la nivelul de eliminare a prejudiciului estimat pe baza plângerii, și anume la 189 % ad valorem din valoarea CIF la importul produsului în cauză.

               (47)

               În acest stadiu al anchetei încă nu este posibil să se estimeze valoarea subvenționării. Potrivit afirmațiilor din plângere prin care se solicită deschiderea unei anchete antisubvenție, se estimează că nivelul de eliminare a prejudiciului este de 189 % pentru produsul în cauză. Valoarea taxelor care ar putea fi achitate în viitor este stabilită la nivelul de eliminare a prejudiciului estimat pe baza plângerii antisubvenție, și anume la 189 % ad valorem din valoarea CIF la importul produsului în cauză.

         6.   PRELUCRAREA DATELOR CU CARACTER PERSONAL

               (48)

               Toate datele cu caracter personal colectate în contextul acestei înregistrări vor fi prelucrate în conformitate cu dispozițiile Regulamentului (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date (5),

         ADOPTĂ PREZENTUL REGULAMENT:
   Articolul 1
   (1)   În conformitate cu articolul 14 alineatul (5) din Regulamentul (UE) 2016/1036 și cu articolul 24 alineatul (5) din Regulamentul (UE) 2016/1037, autoritățile vamale sunt invitate să ia măsurile corespunzătoare pentru a înregistra importurile în Uniune de biciclete, cu pedalare asistată, cu un motor electric auxiliar, încadrate în prezent la codurile NC 8711 60 10 și ex 8711 60 90 (codul TARIC 8711609010) și originare din Republica Populară Chineză.
   (2)   Înregistrarea expiră după nouă luni de la data intrării în vigoare a prezentului regulament.
   (3)   Toate părțile interesate sunt invitate să își prezinte în scris punctele de vedere, să furnizeze elemente de probă pentru susținerea lor sau să solicite să fie audiate în termen de 21 de zile de la data publicării prezentului regulament.
   Articolul 2
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 2 mai 2018.

            Pentru Comisie

            Președintele

         Jean-Claude JUNCKER

      (1)  JO L 176, 30.6.2016, p. 21.

      (2)  JO L 176, 30.6.2016, p. 55.

      (3)  JO C 353, 20.10.2017, p. 19.

      (4)  JO C 440, 21.12.2017, p. 22.

      (5)  JO L 8, 12.1.2001, p. 1.


title: Regulamentul de punere în aplicare (UE) 2018/693 al Comisiei din 7 mai 2018 de stabilire a unei derogări de la Regulamentul (CE) nr. 1967/2006 al Consiliului în ceea ce privește interzicerea pescuitului deasupra habitatelor protejate, distanța minimă față de coastă și adâncimea minimă a mării pentru traulerele „gangui” care pescuiesc în anumite ape teritoriale ale Franței (Provence-Alpes-Côte d'Azur)

text:
               8.5.2018

               RO

               Jurnalul Oficial al Uniunii Europene

               L 117/13

         REGULAMENTUL DE PUNERE ÎN APLICARE (UE) 2018/693 AL COMISIEI
   din 7 mai 2018
   de stabilire a unei derogări de la Regulamentul (CE) nr. 1967/2006 al Consiliului în ceea ce privește interzicerea pescuitului deasupra habitatelor protejate, distanța minimă față de coastă și adâncimea minimă a mării pentru traulerele „gangui” care pescuiesc în anumite ape teritoriale ale Franței (Provence-Alpes-Côte d'Azur)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1967/2006 al Consiliului din 21 decembrie 2006 privind măsurile de gestionare pentru exploatarea durabilă a resurselor halieutice în Marea Mediterană, de modificare a Regulamentului (CEE) nr. 2847/93 și de abrogare a Regulamentului (CE) nr. 1626/94 (1), în special articolul 4 alineatul (5) și articolul 13 alineatele (5) și (10),
   întrucât:

               (1)

               Articolul 4 alineatul (1) din Regulamentul (CE) nr. 1967/2006 interzice pescuitul cu traule, drage, plase-pungă, unelte filtrante înconjurătoare de navă, năvoade de plajă sau plase similare deasupra solului submarin de iarbă de mare constituit, în special, din Posidonia oceanica sau din alte fanerogame marine.

               (2)

               La cererea unui stat membru, Comisia poate să acorde o derogare de la articolul 4 alineatul (1) din Regulamentul (CE) nr. 1967/2006, cu condiția să fie îndeplinite o serie de condiții prevăzute la articolul 4 alineatul (5).

               (3)

               Articolul 13 alineatul (1) din Regulamentul (CE) nr. 1967/2006 interzice utilizarea uneltelor remorcate în raza a 3 mile marine de la coastă sau în cadrul izobatei de 50 m, în cazul în care această adâncime este atinsă la o distanță mai mică de coastă.

               (4)

               La cererea unui stat membru, Comisia poate să acorde o derogare de la articolul 13 alineatul (1) din Regulamentul (CE) nr. 1967/2006, cu condiția să fie îndeplinite o serie de condiții prevăzute la articolul 13 alineatele (5) și (9).

               (5)

               La 18 mai 2011, Comisia a primit, din partea Franței, o cerere de derogare de la articolul 4 alineatul (1) primul paragraf, de la articolul 13 alineatul (1) primul paragraf și de la articolul 13 alineatul (2) din regulamentul respectiv, pentru utilizarea traulerelor „gangui” în anumite zone maritime situate în apele teritoriale ale Franței, deasupra solurilor submarine acoperite cu iarbă de mare din specia Posidonia oceanica și în limita a 3 mile marine de coastă, indiferent de adâncime.

               (6)

               Derogarea solicitată de Franța a îndeplinit condițiile prevăzute la articolul 4 alineatul (5) și la articolul 13 alineatele (5) și (9) din Regulamentul (CE) nr. 1967/2006 și a fost acordată până la 6 iunie 2017 prin Regulamentul de punere în aplicare (UE) nr. 586/2014 al Comisiei (2).

               (7)

               La 16 iunie 2017 Comisia a primit o cerere din partea Franței de acordare a unor derogări valabile după data de 6 iunie 2017. Franța a furnizat informații și date la zi pentru a justifica derogările, inclusiv raportul de punere în aplicare a planului de gestionare adoptat de Franța la 13 mai 2014 (3).

               (8)

               Cererea vizează activitățile de pescuit desfășurate de vasele cu lungime totală mai mică de sau egală cu 12 metri și cu o capacitate a motorului mai mică de sau egală cu 85 kW cu plase de fund remorcate, întreprinse în mod tradițional deasupra solului submarin de Posidonia, în conformitate cu articolul 4 alineatul (5) primul paragraf din Regulamentul (CE) nr. 1967/2006.

               (9)

               Cu ocazia celei de-a 55-a sesiuni plenare din iulie 2017, Comitetul științific, tehnic și economic pentru pescuit (CSTEP) a evaluat derogările solicitate de Franța și raportul de punere în aplicare în cauză. Cu ocazia celei de-a 56-a sesiuni plenare din noiembrie 2017, CSTEP a analizat datele și clarificările suplimentare prezentate de Franța și a concluzionat că datele prezentate de autoritățile franceze nu au fost suficiente și că trebuiau suplimentate. Ulterior, Franța a furnizat Comisiei clarificări adecvate. Caracteristicile actuale ale traulerelor „gangui” nu permit furnizarea unor date complete privind activitățile în care sunt implicate, deoarece navele mici sunt scutite de anumite dispoziții din sistemul de control comunitar, cum ar fi cele referitoare la datele din jurnalul de pescuit și sistemul de monitorizare a navelor. Franța a justificat derogările solicitate prin date științifice și tehnice pe care le-a furnizat în raport cu cerințele din Regulamentul (CE) nr. 1967/2006. Franța a adoptat apoi măsuri specifice, inclusiv un set complet de măsuri noi de monitorizare și control al activităților de pescuit care implică traulerele „gangui” ceea ce va permite confirmarea evaluării utilizării traulerelor „gangui”. Aceste măsuri sunt prevăzute în decretul național (4) adoptat la 16 martie 2018.

               (10)

               Franța ar trebui să furnizeze, pe baza datelor științifice și tehnice, analiza actualizată a solurilor submarine acoperite cu iarbă de mare din specia Posidonia și un raport anual cu privire la punerea în aplicare a măsurilor de control și monitorizare suplimentare și cu privire la conformitatea cu cerințele de acordare a derogărilor în cauză, inclusiv informații privind toate măsurile necesare adoptate. Pe această bază, Comisia apreciază că derogările solicitate de Franța pot fi considerate că îndeplinesc condițiile prevăzute la articolul 4 alineatul (5) și la articolul 13 alineatele (5) și (9) din Regulamentul (CE) nr. 1967/2006.

               (11)

               Activitățile de pescuit în cauză afectează aproximativ 15 % din suprafața acoperită cu iarbă de mare din specia Posidonia oceanica din cadrul zonei acoperite de planul de gestionare francez și 5,8 % din solurile submarine acoperite cu iarbă de mare în apele teritoriale ale Franței, în conformitate cu plafoanele stabilite în cerințele de la articolul 4 alineatul (5) primul paragraf punctele (ii) și (iii) din Regulamentul (CE) nr. 1967/2006.

               (12)

               Există anumite constrângeri geografice specifice, având în vedere dimensiunea redusă a platformei continentale.

               (13)

               Pescuitul nu are un impact semnificativ asupra mediului marin.

               (14)

               Pescuitul efectuat cu traulere „gangui” vizează o varietate de specii care corespund unei nișe ecologice; componența capturilor acestui tip de pescuit, în special în ceea ce privește numărul de specii capturate, nu poate fi reprodusă cu nicio altă unealtă de pescuit. Prin urmare, activitățile de pescuit nu pot fi efectuate cu alte unelte.

               (15)

               Derogările solicitate de Franța vizează un număr limitat de numai 24 de nave. Aceasta reprezintă o reducere semnificativă a efortului de pescuit în ceea ce privește numărul de nave, întrucât în 2014 activitățile de pescuit respective implicau 36 nave de pescuit.

               (16)

               Planul de gestionare garantează faptul că efortul de pescuit nu va crește în viitor, întrucât se vor elibera autorizații de pescuit pentru 24 de nave specifice, însemnând un total de 1 136 Kw, deja autorizate de Franța să pescuiască. De asemenea, Comisia ia în considerare faptul că, potrivit Franței, efortul de pescuit în ceea ce privește numărul de nave va fi treptat redus.

               (17)

               Cererea acoperă navele care practică acest tip de pescuit de mai mult de cinci ani și care își desfășoară activitatea conform planului de gestionare francez, în conformitate cu articolul 19 alineatul (2) din Regulamentul (CE) nr. 1967/2006.

               (18)

               Navele respective sunt incluse pe o listă comunicată Comisiei în conformitate cu articolul 13 alineatul (9) din Regulamentul (CE) nr. 1967/2006.

               (19)

               Activitățile de pescuit în cauză respectă cerințele stipulate la articolul 4, la articolul 8 alineatul (1) litera (h) și la articolul 9 alineatul (3) din Regulamentul (CE) nr. 1967/2006.

               (20)

               Planul de gestionare include măsuri de monitorizare a activităților de pescuit, îndeplinind astfel condițiile prevăzute la articolul 14 din Regulamentul (CE) nr. 1224/2009 al Consiliului (5).

               (21)

               Activitățile de pescuit în cauză nu interferează cu activitățile navelor care utilizează alte unelte decât traulele, năvoadele sau plasele remorcate asemănătoare.

               (22)

               Activitatea traulelor „gangui” este reglementată în planul de gestionare francez pentru a se asigura că acele capturi din speciile menționate în anexa III la Regulamentul (CE) nr. 1967/2006 sunt minime.

               (23)

               Traulele „gangui” nu vizează cefalopodele.

               (24)

               Planul de gestionare francez conține măsuri pentru monitorizarea activităților de pescuit, astfel cum se prevede la articolul 4 alineatul (5) al cincilea paragraf și la articolul 13 alineatul (9) al treilea paragraf din Regulamentul (CE) nr. 1967/2006.

               (25)

               Prin urmare, derogarea solicitată ar trebui să fie acordată.

               (26)

               Franța ar trebui să raporteze Comisiei la timp și în conformitate cu planul de monitorizare prevăzut în planul de gestionare francez.

               (27)

               Durata derogării ar trebui să fie limitată pentru a fi posibilă luarea de măsuri corective de gestionare prompte în cazul în care raportul prezentat Comisiei arată o stare de conservare precară a stocului exploatat, prevăzându-se totodată posibilitatea de îmbunătățire a bazei științifice pentru un plan de gestionare mai bun.

               (28)

               Măsurile prevăzute în regulament sunt conforme cu avizul Comitetului pentru pescuit și acvacultură,

         ADOPTĂ PREZENTUL REGULAMENT:
   Articolul 1
   Derogare
   Articolul 4 alineatul (1) și articolul 13 alineatele (1) și (2) din Regulamentul (CE) nr. 1967/2006 nu se aplică în apele teritoriale ale Franței adiacente coastelor din regiunea Provence-Alpes-Côte d'Azur pentru traulerele „gangui” care:

               (a)

               dețin un număr de înmatriculare menționat în planul de gestionare francez în conformitate cu articolul 19 din Regulamentul (CE) nr. 1967/2006;

               (b)

               practică acest tip de pescuit de mai mult de cinci ani și nu implică nicio creștere viitoare a efortului de pescuit prevăzut; și

               (c)

               dețin o autorizație de pescuit și operează în temeiul planului de gestionare francez.

         Articolul 2
   Raportare
   Franța transmite Comisiei, în termen de doi ani de la intrarea în vigoare a prezentului regulament, un raport întocmit în conformitate cu planul de monitorizare stabilit în planul de gestionare francez menționat la articolul 1.
   Până în luna iunie a fiecărui an, începând de la intrarea în vigoare a prezentului regulament și până în iunie 2019 pentru prima dată, Franța prezintă Comisiei un raport care se bazează pe date științifice și tehnice, cu privire la punerea în aplicare a măsurilor suplimentare de control și monitorizare și cu privire la respectarea cerințelor de acordare a derogărilor prevăzute de prezentul regulament.
   Articolul 3
   Intrare în vigoare
   Prezentul regulament intră în vigoare în a treia zi de la data publicării în Jurnalul Oficial al Uniunii Europene.
   Se aplică de la 11 mai 2018 până la 11 mai 2020.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 7 mai 2018.

            Pentru Comisie

            Președintele

         Jean-Claude JUNCKER

      (1)  JO L 36, 8.2.2007, p. 6.

      (2)  Regulamentul de punere în aplicare (UE) nr. 586/2014 al Comisiei din 2 iunie 2014 de stabilire a unei derogări de la Regulamentul (CE) nr. 1967/2006 al Consiliului în ceea ce privește interzicerea pescuitului deasupra habitatelor protejate și distanța minimă față de coastă și adâncimea pentru traulerele „gangui” care pescuiesc în anumite ape teritoriale ale Franței (Provence-Alpes-Côte d'Azur) (JO L 164, 3.6.2014, p. 10).

      (3)  Arrêté du 13 mai 2014 portant adoption de plans de gestion pour les activités de pêche professionnelle à la senne tournante coulissante, à la drague, à la senne de plage et au gangui en mer Méditerranée par les navires battant pavillon français. Referință JORF nr. 0122, 27.5.2014, p. 8669.

      (4)  Arrêté du 16 mars 2018 définissant un plan de contrôle et de suivi des débarquements pour les navires titulaires d'une autorisation européenne de pêche au gangui. Referință JORF nr. 0069 din 23 martie 2018, text nr. 43.

      (5)  Regulamentul (CE) nr. 1224/2009 al Consiliului din 20 noiembrie 2009 de stabilire a unui sistem comunitar de control pentru asigurarea respectării normelor politicii comune în domeniul pescuitului, de modificare a Regulamentelor (CE) nr. 847/96, (CE) nr. 2371/2002, (CE) nr. 811/2004, (CE) nr. 768/2005, (CE) nr. 2115/2005, (CE) nr. 2166/2005, (CE) nr. 388/2006, (CE) nr. 509/2007, (CE) nr. 676/2007, (CE) nr. 1098/2007, (CE) nr. 1300/2008, (CE) nr. 1342/2008 și de abrogare a Regulamentelor (CEE) nr. 2847/93, (CE) nr. 1627/94 și (CE) nr. 1966/2006 (JO L 343, 22.12.2009, p. 1).


title: Regulamentul de punere în aplicare (UE) 2018/691 al Comisiei din 7 mai 2018 de aprobare a substanței de bază Talc E553B, în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare, și de modificare a anexei la Regulamentul de punere în aplicare (UE) nr. 540/2011 al Comisiei (Text cu relevanță pentru SEE. )

text:
                  8.5.2018

                  RO

                  Jurnalul Oficial al Uniunii Europene

                  L 117/6

            REGULAMENTUL DE PUNERE ÎN APLICARE (UE) 2018/691 AL COMISIEI
      din 7 mai 2018
      de aprobare a substanței de bază Talc E553B, în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare, și de modificare a anexei la Regulamentul de punere în aplicare (UE) nr. 540/2011 al Comisiei
      (Text cu relevanță pentru SEE)
      COMISIA EUROPEANĂ,
      având în vedere Tratatul privind funcționarea Uniunii Europene,
      având în vedere Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE (1) ale Consiliului, în special articolul 23 alineatul (5) coroborat cu articolul 13 alineatul (2),
      întrucât:

                  (1)

                  În conformitate cu articolul 23 alineatul (3) din Regulamentul (CE) nr. 1107/2009, Comisia a primit, la 23 iulie 2015, o cerere din partea Compo Expert France SAS pentru aprobarea substanței Talc E553B, ca substanță de bază. Cererea respectivă a fost însoțită de informațiile solicitate la articolul 23 alineatul (3) al doilea paragraf.

                  (2)

                  Comisia a solicitat asistență științifică din partea Autorității Europene pentru Siguranța Alimentară (denumită în continuare „autoritatea”). La 6 iunie 2016, autoritatea a prezentat Comisiei un raport tehnic privind substanța Talc E553B (2). Având în vedere documentația suplimentară prezentată de solicitant în vederea abordării observațiilor colectate prin consultarea cu statele membre și cu autoritatea și legate de expunerea operatorului, Comisia a solicitat asistență științifică suplimentară din partea Autorității pentru a evalua noile informații prezentate. La 27 iulie 2017, autoritatea a prezentat Comisiei un al doilea raport tehnic privind substanța Talc E553B (3).

                  (3)

                  La 5 octombrie 2017, Comisia a prezentat Comitetului permanent pentru plante, animale, produse alimentare și hrană pentru animale proiectul de raport de reexaminare (4), iar la 13 decembrie 2017, un proiect al prezentului regulament, pe care le-a finalizat pentru reuniunea comitetului respectiv din 22 martie 2018.

                  (4)

                  Documentația furnizată de solicitant arată că Talc E553B îndeplinește criteriile unui produs alimentar, astfel cum este definit la articolul 2 din Regulamentul (CE) nr. 178/2002 al Parlamentului European și al Consiliului (5). În plus, substanța nu este utilizată predominant în scopul protecției plantelor, dar este totuși utilă pentru protecția plantelor în compoziția unui produs constând în substanța respectivă și apă. Prin urmare, această substanță trebuie considerată substanță de bază.

                  (5)

                  Din examinările efectuate reiese că este de așteptat ca substanța Talc E553B să îndeplinească, în general, cerințele prevăzute la articolul 23 din Regulamentul (CE) nr. 1107/2009, în special în ceea ce privește utilizările examinate și detaliate în raportul de reexaminare elaborat de Comisie. Prin urmare, este oportun să se aprobe Talc E553B ca substanță de bază.

                  (6)

                  Cu toate acestea, în conformitate cu articolul 13 alineatul (2) din Regulamentul (CE) nr. 1107/2009, coroborat cu articolul 6 din respectivul regulament, și ținând cont de cunoștințele științifice și tehnice actuale, este necesar să se includă anumite condiții și restricții pentru aprobare, care sunt detaliate în anexa I la prezentul regulament.

                  (7)

                  În conformitate cu articolul 13 alineatul (4) din Regulamentul (CE) nr. 1107/2009, anexa la Regulamentul de punere în aplicare (UE) nr. 540/2011 al Comisiei (6) ar trebui modificată în consecință.

                  (8)

                  Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

            ADOPTĂ PREZENTUL REGULAMENT:
      Articolul 1
      Aprobarea unei substanțe de bază
      Se aprobă Talc E553B ca substanță de bază, astfel cum se prevede în anexa I.
      Articolul 2
      Modificări ale Regulamentului de punere în aplicare (UE) nr. 540/2011
      Regulamentul de punere în aplicare (UE) nr. 540/2011 se modifică în conformitate cu anexa II la prezentul regulament.
      Articolul 3
      Intrarea în vigoare
      Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

         Prezentul regulament este obligatoriu în toate elementele sale și se aplică direct în toate statele membre.
         Adoptat la Bruxelles, 7 mai 2018.

               Pentru Comisie

               Președintele

            Jean-Claude JUNCKER

         (1)  JO L 309, 24.11.2009, p. 1.

         (2)  Autoritatea Europeană pentru Siguranța Alimentară, 2016. Raport tehnic referitor la rezultatul consultării cu statele membre și cu EFSA privind cererea de aprobare a substanței Talc E553B ca substanță de bază, pentru a fi utilizată în domeniul protecției plantelor ca repelent pentru pomi fructiferi și vița de vie. EFSA supporting publication [Materiale conexe ale Autorității Europene pentru Siguranța Alimentară (EFSA)] 2016:EN-1044. 29 pp.

         (3)  Autoritatea Europeană pentru Siguranța Alimentară, 2017. Raport tehnic referitor la rezultatul consultării cu statele membre și cu EFSA privind cererea de aprobare a substanței Talc E553B ca substanță de bază, pentru a fi utilizată în domeniul protecției plantelor ca repelent pentru pomi fructiferi și vița de vie. EFSA supporting publication [Materiale conexe ale Autorității Europene pentru Siguranța Alimentară (EFSA)] 2017:EN-1277. 21 pp.

         (4)  http://ec.europa.eu/food/plant/pesticides/eu-pesticides-database/public/?event=activesubstance.selection&language=EN.

         (5)  Regulamentul (CE) nr. 178/2002 al Parlamentului European și al Consiliului din 28 ianuarie 2002 de stabilire a principiilor și a cerințelor generale ale legislației alimentare, de instituire a Autorității Europene pentru Siguranța Alimentară și de stabilire a procedurilor în domeniul siguranței produselor alimentare (JO L 31, 1.2.2002, p. 1).

         (6)  Regulamentul de punere în aplicare (UE) nr. 540/2011 al Comisiei din 25 mai 2011 de punere în aplicare a Regulamentului (CE) nr. 1107/2009 al Parlamentului European și al Consiliului în ceea ce privește lista substanțelor active aprobate (JO L 153, 11.6.2011, p. 1).

         ANEXA I

                     Denumire comună, Numere de identificare

                     Denumire IUPAC

                     Puritate (1)

                     Data aprobării

                     Dispoziții specifice

                     Talc E553B
                     Nr. CAS: 14807-96-6

                     Metasilicat acid de magneziu
                     mineral silicat

                     Calitate alimentară, în conformitate cu Regulamentul (UE) nr. 231/2012 al Comisiei (2).
                     < 0,1 % de pulbere de silice cristalină respirabilă

                     28 mai 2018

                     Talcul E553B se utilizează în conformitate cu condițiile specifice incluse în concluziile raportului de examinare privind Talcul E553B (SANTE/11639/2017), în special în apendicele I și II la respectivul raport.

            (1)  Detalii suplimentare cu privire la identitatea, specificațiile și modul de utilizare a substanței de bază sunt prezentate în raportul de examinare.

            (2)  Regulamentul (UE) nr. 231/2012 al Comisiei din 9 martie 2012 de stabilire a specificațiilor pentru aditivii alimentari enumerați în anexele II și III la Regulamentul (CE) nr. 1333/2008 al Parlamentului European și al Consiliului (JO L 83, 22.3.2012, p. 1).

         ANEXA II
         În partea C din anexa la Regulamentul de punere în aplicare (UE) nr. 540/2011, se adaugă următoarea rubrică:

                        „19

                        Talc E553B
                        Nr. CAS: 14807-96-6

                        Metasilicat acid de magneziu
                        mineral silicat

                        Calitate alimentară, în conformitate cu Regulamentul (UE) nr. 231/2012 al Comisiei (*1).
                        < 0,1 % de pulbere de silice cristalină respirabilă

                        28 mai 2018

                        Talcul E553B se utilizează în conformitate cu condițiile specifice incluse în concluziile raportului de examinare privind Talcul E553B (SANTE/11639/2017), în special în apendicele I și II la respectivul raport.

            (*1)  Regulamentul (UE) nr. 231/2012 al Comisiei din 9 martie 2012 de stabilire a specificațiilor pentru aditivii alimentari enumerați în anexele II și III la Regulamentul (CE) nr. 1333/2008 al Parlamentului European și al Consiliului (JO L 83, 22.3.2012, p. 1).”


title: Regulamentul de punere în aplicare (UE) 2018/1043 al Comisiei din 24 iulie 2018 privind nereînnoirea aprobării substanței active fenamidon, în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare, și de modificare a Regulamentului de punere în aplicare (UE) nr. 540/2011 al Comisiei (Text cu relevanță pentru SEE.)

text:
                  25.7.2018

                  RO

                  Jurnalul Oficial al Uniunii Europene

                  L 188/9

         REGULAMENTUL DE PUNERE ÎN APLICARE (UE) 2018/1043 AL COMISIEI
         din 24 iulie 2018
         privind nereînnoirea aprobării substanței active fenamidon, în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare, și de modificare a Regulamentului de punere în aplicare (UE) nr. 540/2011 al Comisiei
         (Text cu relevanță pentru SEE)
         COMISIA EUROPEANĂ,
         având în vedere Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (1), în special articolul 20 alineatul (1) și articolul 78 alineatul (2),
         întrucât:

                     (1)

                     Prin Directiva 2003/68/CE a Comisiei (2), substanța fenamidon a fost inclusă ca substanță activă în anexa I la Directiva 91/414/CEE a Consiliului (3).

                     (2)

                     Substanțele active incluse în anexa I la Directiva 91/414/CEE se consideră a fi fost aprobate în temeiul Regulamentului (CE) nr. 1107/2009 și sunt enumerate în partea A din anexa la Regulamentul de punere în aplicare (UE) nr. 540/2011 al Comisiei (4).

                     (3)

                     Aprobarea substanței active fenamidon, în condițiile menționate în partea A din anexa la Regulamentul de punere în aplicare (UE) nr. 540/2011, expiră la 31 iulie 2019.

                     (4)

                     În conformitate cu articolul 1 din Regulamentul de punere în aplicare (UE) nr. 844/2012 al Comisiei (5), a fost depusă o cerere de reînnoire a aprobării substanței fenamidon, în termenul prevăzut la articolul respectiv.

                     (5)

                     Solicitantul a transmis dosarele suplimentare necesare în conformitate cu articolul 6 din Regulamentul de punere în aplicare (UE) nr. 844/2012. Statul membru raportor a constatat că cererea era completă.

                     (6)

                     Statul membru raportor, în colaborare cu statul membru coraportor, a pregătit un raport de evaluare a reînnoirii aprobării, pe care l-a transmis, la data de 12 februarie 2015, Autorității Europene pentru Siguranța Alimentară (denumită în continuare „autoritatea”) și Comisiei.

                     (7)

                     Autoritatea a comunicat solicitantului și statelor membre raportul de evaluare a reînnoirii aprobării în vederea formulării de observații și a transmis Comisiei observațiile primite. De asemenea, autoritatea a pus dosarul suplimentar rezumativ la dispoziția publicului.

                     (8)

                     La 11 februarie 2016, autoritatea a comunicat Comisiei concluzia sa (6) cu privire la posibilitatea ca substanța fenamidon să îndeplinească criteriile de aprobare prevăzute la articolul 4 din Regulamentul (CE) nr. 1107/2009.

                     (9)

                     Autoritatea a identificat probleme specifice. Mai precis, nu a fost posibil să se tragă concluzii cu privire la potențialul genotoxic al fenamidonului și nu au putut fi stabilite valori de referință bazate pe criterii de sănătate. În consecință, nu au putut fi efectuate evaluările în ceea ce privește consumatorii și riscul non-alimentar. În plus, în toate scenariile pertinente pentru culturile cultivate în soluri cu pH predominant 7 sau peste această valoare a fost indicat un potențial ridicat de contaminare a apelor subterane peste limita parametrică de 0,1 μg/L pentru apa potabilă cu un metabolit relevant din punct de vedere toxicologic (RPA 412708). Totodată, autoritatea a concluzionat că evaluarea riscurilor pentru consumatori în ceea ce privește expunerea la un alt metabolit din apele subterane (RPA 412636) care se regăsește și în alimentele de origine vegetală și animală nu a putut fi finalizată. În plus, definițiile reziduurilor pentru evaluarea riscurilor legate de produsele vegetale și animaliere nu sunt finalizate în ceea ce privește includerea metaboliților potențial relevanți. În cele din urmă, autoritatea a concluzionat că evaluarea riscurilor pentru mamiferele sălbatice nu a putut fi finalizată și că, pe baza informațiilor disponibile, nu a putut fi exclus un grad mare de risc de expunere la metabolitul acetofenonă pentru organismele acvatice.

                     (10)

                     Comisia a invitat solicitantul să își prezinte observațiile privind concluzia autorității. În plus, în conformitate cu articolul 14 alineatul (1) al treilea paragraf din Regulamentul de punere în aplicare (UE) nr. 844/2012, Comisia a invitat solicitantul să prezinte observații privind proiectul de raport de reînnoire. Solicitantul și-a prezentat observațiile, care au fost examinate cu atenție.

                     (11)

                     Cu toate acestea, în pofida argumentelor prezentate de solicitant, aspectele problematice legate de substanța activă nu au putut fi eliminate.

                     (12)

                     În consecință, nu s-a putut stabili, cu privire la una sau mai multe utilizări reprezentative ale cel puțin unui produs de protecție a plantelor, îndeplinirea criteriilor de aprobare prevăzute la articolul 4 din Regulamentul (CE) nr. 1107/2009. Prin urmare, este oportun să nu se reînnoiască aprobarea substanței active fenamidon, în conformitate cu articolul 20 alineatul (1) litera (b) din regulamentul menționat.

                     (13)

                     Prin urmare, Regulamentul de punere în aplicare (UE) nr. 540/2011 ar trebui modificat în consecință.

                     (14)

                     Statelor membre ar trebui să li se acorde timp pentru a retrage autorizațiile pentru produsele de protecție a plantelor care conțin fenamidon.

                     (15)

                     În ceea ce privește produsele de protecție a plantelor care conțin fenamidon, în cazul în care statele membre acordă o perioadă de grație în conformitate cu articolul 46 din Regulamentul (CE) nr. 1107/2009, respectiva perioadă ar trebui să expire cel târziu la 14 noiembrie 2019.

                     (16)

                     Regulamentul de punere în aplicare (UE) 2018/917 al Comisiei (7) a prelungit data de expirare a substanței fenamidon până la 31 iulie 2019 pentru a permite ca procesul de reînnoire să fie finalizat înainte de expirarea aprobării substanței respective. Cu toate acestea, având în vedere faptul că a fost luată o decizie înainte de acest termen de expirare prelungit, prezentul regulament ar trebui să se aplice cât mai curând posibil.

                     (17)

                     Prezentul regulament nu exclude prezentarea unei noi cereri pentru aprobarea substanței fenamidon în temeiul articolului 7 din Regulamentul (CE) nr. 1107/2009.

                     (18)

                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTUL REGULAMENT:

            Articolul 1
            Nereînnoirea aprobării substanței active
            Nu se reînnoiește aprobarea substanței active fenamidon.

            Articolul 2
            Modificări ale Regulamentului de punere în aplicare (UE) nr. 540/2011
            În partea A a anexei la Regulamentul de punere în aplicare (UE) nr. 540/2011, se elimină rândul 62 referitor la fenamidon.

            Articolul 3
            Măsuri tranzitorii
            Statele membre retrag autorizațiile acordate pentru produsele de protecție a plantelor care conțin fenamidon ca substanță activă până cel târziu la 14 februarie 2019.

            Articolul 4
            Perioada de grație
            Orice perioadă de grație acordată de statele membre în conformitate cu articolul 46 din Regulamentul (CE) nr. 1107/2009 este cât mai scurtă posibil și expiră cel târziu la 14 noiembrie 2019.

            Articolul 5
            Intrarea în vigoare
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 24 iulie 2018.

                  Pentru Comisie

                  Președintele

               Jean-Claude JUNCKER

            (1)  JO L 309, 24.11.2009, p. 1.

            (2)  Directiva 2003/68/CE a Comisiei din 11 iulie 2003 de modificare a Directivei 91/414/CEE a Consiliului în vederea includerii substanțelor active trifloxistrobin, carfentrazon-etil, mezotrion, fenamidon și izoxaflutol (JO L 177, 16.7.2003, p. 12).

            (3)  Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (JO L 230, 19.8.1991, p. 1).

            (4)  Regulamentul de punere în aplicare (UE) nr. 540/2011 al Comisiei din 25 mai 2011 de punere în aplicare a Regulamentului (CE) nr. 1107/2009 al Parlamentului European și al Consiliului în ceea ce privește lista substanțelor active aprobate (JO L 153, 11.6.2011, p. 1).

            (5)  Regulamentul de punere în aplicare (UE) nr. 844/2012 al Comisiei din 18 septembrie 2012 de stabilire a dispozițiilor necesare pentru punerea în aplicare a procedurii de reînnoire pentru substanțele active, prevăzută în Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare (JO L 252, 19.9.2012, p. 26).

            (6)  EFSA (Autoritatea Europeană pentru Siguranța Alimentară), 2016. „Conclusion on the peer review of the pesticide risk assessment of the active substance fenamidone” (Concluzia evaluării inter pares a riscului utilizării substanței active fenamidon ca pesticid). EFSA Journal 2016;14(2):4406, 173 pp., doi:10.2903/j.efsa.2016.4406. Document disponibil online la: www.efsa.europa.eu

            (7)  Regulamentul de punere în aplicare (UE) 2018/917 al Comisiei din 27 iunie 2018 de modificare a Regulamentului de punere în aplicare (UE) nr. 540/2011 în ceea ce privește prelungirea perioadelor de aprobare a substanțelor active alfa-cipermetrin, beflubutamid, benalaxil, bentiavalicarb, bifenazat, boscalid, bromoxinil, captan, carvonă, clorprofam, ciazofamid, desmedifam, dimetoat, dimetomorf, diquat, etefon, etoprofos, etoxazol, famoxadon, fenamidon, fenamifos, flumioxazin, fluoxastrobin, folpet, foramsulfuron, formetanat, Gliocladium catenulatum tulpina: J1446, izoxaflutol, metalaxil-m, metiocarb, metoxifenozid, metribuzin, milbemectină, oxasulfuron, Paecilomyces lilacinus tulpina 251, fenmedifam, fosmet, pirimifos-metil, propamocarb, protioconazol, pimetrozină și s-metolaclor (JO L 163, 28.6.2018, p. 13).